นายกฯพบปะชุมชนไทยในสหรัฐอเมริกาชี้แจงการขับเคลื่อนนโยบายของรัฐบาลในการเดินหน้าพัฒนาประเทศ รวมไปถึงการเตรียมแสดงวิสัยทัศน์ในเวทีประชุมระดับสูงว่าด้วยหลักประกันสุขภาพถ้วนหน้า
หลังจากพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เดินทางถึงนครนิวยอร์ก สหรัฐอเมริกาในวันแรก โดยเมื่อเวลา 15.30 น. ตามเวลาท้องถิ่น หรือตรงกับเวลา 03.30 น. ตามเวลาประเทศไทย โดยนายกรัฐมนตรี ได้พบปะชุมชนไทยในสหรัฐอเมริกา ที่โรงแรมพลาซ่าแอทธิน ซึ่งเป็นโรงแรมที่พัก พร้อมกล่าวแสดงความยินดีที่ได้พบปะพูดคุย และชี้แจงถึงการเดินทางมาสหรัฐอเมริกาครั้งนี้มีหลายภารกิจสำคัญ อาทิ การประชุมระดับสูงว่าด้วยหลักประกันสุขภาพถ้วนหน้า ซึ่งเป็นเรื่องที่ไทยมีความก้าวหน้าโดดเด่น และได้รับความไว้วางใจให้ปฏิบัติหน้าที่ผู้ประสานงานร่วมกับจอร์เจียเพื่อเจรจาร่างปฏิญญาทางการเมือง  การเข้าร่วมการประชุมระดับผู้นำว่าด้วยเป้าหมายการพัฒนาที่ยั่งยืน และการประชุมระดับผู้นำว่าด้วยการดำเนินการด้านสภาพภูมิอากาศ ซึ่งจะเป็นโอกาสดีที่ไทยจะได้นำเสนอจุดแข็ง พร้อมแสดงบทบาทนำด้านการพัฒนาอย่างยั่งยืนในเวทีระดับโลก ซึ่งสอดคล้องกับหัวข้อหลักของการเป็นประธานอาเซียนของไทย “ร่วมมือ ร่วมใจ ก้าวไกล ยั่งยืน”         นายกรัฐมนตรี ยังได้กล่าวถึงสถานการณ์ในประเทศไทย และนโยบายของรัฐบาลว่าตลอด 5 ปีที่ผ่านมา รัฐบาลได้ดำเนินนโยบายเพื่อเสริมสร้างความมั่นคง มั่งคั่งและยั่งยืน โดยมีเป้าหมายสำคัญคือการยกระดับคุณภาพชีวิตให้กับประชาชน พร้อมมุ่งเน้นพัฒนาเศรษฐกิจ ซึ่งเป็นหัวใจสำคัญของการบริหารประเทศ และเดินหน้าลงทุนพัฒนาโครงสร้างพื้นฐาน รองรับอุตสาหกรรมแห่งอนาคต ส่งเสริมเขตพัฒนาพิเศษภาคตะวันออกหรือ EEC //โครงการพัฒนาเมืองอัจฉริยะและเมืองนวัตกรรม (smart cities) ในจังหวัดหลักทั่วประเทศ พร้อมกำหนดมาตรการสนับสนุนแก้ไขปัญหาราคาสินค้าเกษตรตกต่ำ ตลอดจนการพัฒนาคนให้มีความพร้อมไปสู่ศตวรรษใหม่ เชื่อมั่นว่าทุกคนสามารถมีส่วนร่วมในการพัฒนาประเทศไทยได้ และขอให้ทุกคนมีความสามัคคี